“แอน จักรพงษ์” ดึง “ดร.องอาจ สิงห์ลำพอง” นั่งบริหาร JKN18 วางเป้า 3 ปี เรตติ้งติด TOP 10
“แอน จักรพงษ์” ดึง “ดร.องอาจ สิงห์ลำพอง” นั่งบริหาร JKN18 ชูกลยุทธ์ Synergy นำ Big Data ขับเคลื่อนธุรกิจ วางเป้า 3 ปี ดันเรตติ้งติด TOP 10
“แอน จักรพงษ์” ดึง “ดร.องอาจ สิงห์ลำพอง” นั่งบริหาร JKN18 ชูกลยุทธ์ Synergy นำ Big Data ขับเคลื่อนธุรกิจ วางเป้า 3 ปี ดันเรตติ้งติด TOP 10
25 พ.ย. 2564

นายจักรพงษ์ จักราจุฑาธิบดิ์ ประธานเจ้าหน้าที่บริหารและกรรมการ ผู้จัดการ บริษัท เจเคเอ็น โกลบอล มีเดีย จำกัด (มหาชน) หรือ JKN เปิดเผยว่า ช่องทีวีดิจิทัล JKN18 ถือเป็นแผนยุทธศาสตร์สำคัญของกลุ่ม JKN ที่จะช่วยขับเคลื่อนการเติบโตของผลการดำเนินงานภายใน 3 ปีข้างหน้าก้าวสู่เป้าหมาย 5,000 ล้านบาท และนำบริษัทก้าวสู่ Content Commerce Company อย่างเต็มตัว ด้วยแผนงานการนำจุดแข็งด้านการผลิตคอนเทนต์รายการข่าวภายใต้ JKN-CNBC และรายการคอนเทนต์ซีรีส์ดังระดับโลก มาช่วยสร้างฐานกลุ่มผู้ชมที่ชื่นชอบคอนเทนต์เนื้อหาข่าวและความบันเทิง
พร้อมเป็นช่องทางการสื่อสารการตลาดถึงคุณภาพของผลิตภัณฑ์สินค้าอุปโภคบริโภคและจัดจำหน่ายไปยังกลุ่มผู้ชมโดยตรง (D2C) ตลอด 24 ชั่วโมง ดังนั้น บริษัทฯ จะไม่หยุดยั้งต่อการพัฒนาเพื่อเสริมสร้างความแข็งแกร่งให้แก่ JKN18 เพื่อก้าวสู่ทีวีดิจิทัลที่ได้รับความนิยมสูงสุดของคนไทย
โดยล่าสุดแต่งตั้งให้ ดร.องอาจ สิงห์ลำพอง ซึ่งมีประสบการณ์และความ เชี่ยวชาญในอุตสาหกรรมทีวีดิจิทัลเข้ามานั่งเป็นผู้อำนวยการสถานี JKN18 เพื่อร่วมกันผลักดันการเติบโตให้เป็นไปตามเป้าหมายที่วางไว้
ด้าน ดร.องอาจ กล่าวว่า ตนพร้อมนำประสบการณ์และความเชี่ยวชาญที่อยู่ในอุตสาหกรรมทีวีดิจิทัล เข้ามาช่วยขับเคลื่อนการดำเนินงานให้มีความแข็งแกร่งและครองใจผู้ชม เพื่อขับเคลื่อนให้องค์กรก้าวสู่การเป็น Content Commerce Company โดยมีเป้าหมายต้องการขยายฐานกลุ่มผู้ชม JKN18 ไปสู่ระดับแมส ผ่านกลยุทธ์การซินเนอร์ยี่ (Synergy) ภายในกลุ่มบริษัทของ JKN โดยใช้ Big Data เพื่อจัดผังรายการและบริหารคอนเทนต์ในการออกอากาศให้เหมาะสมกับรสนิยมและความสนใจ เพื่อตอบสนองการรับชมของกลุ่มเป้าหมายในแต่ละช่วงเวลาได้อย่างมีประสิทธิภาพ
นอกจากนี้ JKN18 จะเสริมสร้างความแข็งแกร่งให้มีความหลากหลายของคอนเทนต์ในฐานะที่เป็นผู้ผลิตคอนเทนต์ข่าวภายใต้แบรนด์ JKN-CBNC เพื่อตอกย้ำการเป็นสถานีข่าวและมีจุดแข็งด้านการถือครองสิทธิ์คอนเทนต์ระดับโลกที่หลากหลาย เช่น สารคดี ซีรีส์อินเดีย ฟิลิปปินส์ และรายการวาไรตี้ ควบคู่กับการโฟกัสแพลตฟอร์มการรับชมสู่ช่องทางออนไลน์ ซึ่งถือเป็นโอกาสทางธุรกิจในการนำคอนเทนต์รายการเด่นๆที่ออกอากาศทางช่อง JKN18 ไปเผยแพร่ผ่านออนไลน์เพื่อเชื่อมโลกสาระและบันเทิงจากหน้าจอทีวีสู่ดิจิทัลแพลตฟอร์ม เป็นการขยายฐานกลุ่มผู้ชมคนรุ่นใหม่และยังสามารถสร้างภาพลักษณ์ JKN18 ที่ดีขึ้นอีกด้วย
“การเข้ามารับตำแหน่งครั้งนี้ เป็นอีกหนึ่งความท้าทายในการทำงาน โดยพร้อมนำประสบการณ์เข้ามาต่อยอดสร้างสิ่งที่ดีอยู่แล้วให้ดียิ่งขึ้นด้วยการขยายฐานกลุ่มผู้ชมไปทั่วประเทศ โดยวางเป้าหมายภายใน 3 ปี จะผลักดันให้ JKN18 มีเรตติ้งติดอันดับ 1 ใน 10 ทีวีดิจิทัลของไทย” ดร.องอาจ กล่าว
นอกจากนี้ รายการข่าวที่ออกอากาศทางช่อง JKN 18 ถือเป็นคอนเทนต์ที่ได้รับความนิยมจากผู้ชมสูงมาก  ด้วยจุดเด่นการนำเสนอข้อมูล พร้อมวิเคราะห์ข่าวที่นำเสนออย่างรอบด้าน มีความเที่ยงตรง แม่นยำและมีจริยธรรม จรรยาบรรณทางวิชาชีพ ภายใต้มาตรฐานการผลิตของ CNBC จากประเทศสิงคโปร์ เรามีทีมงานข่าวที่มีคุณภาพมากประสบการณ์ และพิธีกรที่มีความเชี่ยวชาญงานข่าวในการนำเสนอให้ข่าวเข้าใจง่ายทั้งข่าวเศรษฐกิจ การเมือง สังคม
ล่าสุด JKN18 ได้ยกระดับการผลิตคอนเทนต์รายการข่าวในประเทศไทย ให้ก้าวสู่ระดับสากลภายใต้มาตรฐานของ JKN-CNBC โดยได้ปรับรูปแบบรายการ “ตีข่าวเล่าใหญ่” ซึ่งเป็นรายการข่าวที่ครอบคลุมเนื้อหาด้านการเมืองและสังคม ตามแบบฉบับของ CNBC โดยเน้นข่าวที่เจาะลึกและรูปแบบการนำเสนอผ่านกราฟิก เพื่อให้ข้อมูลข่าวสารเข้าใจง่าย ครบถ้วนทุกมิติ มีความเที่ยงตรง แม่นยำ ด้วยพิธีกร คนข่าวมืออาชีพ เช่น โก้ รัชชพล, โก้ ชาญชัย, พลอย สุชาทิพ, เค้ก พิชชาพัทร มาช่วยวิเคราะห์ข้อมูลในทุกแง่ทุกมุม ถือเป็นการสร้างองค์ความรู้ที่เป็นประโยชน์ แก่ผู้ชมเพื่อนำไปปรับใช้ในชีวิตประจำวัน โดยจะเริ่มออกอากาศรูปแบบใหม่ตั้งแต่ วันนี้เป็นต้นไป ทางช่อง JKN18